แบงก์สั่งรับมือไฟดับ
ธนาคารสั่งสาขาทั่วประเทศซ้อมแผนรับมือไฟดับ จี้รัฐดูแลความมั่นคงทางพลังงานหวั่นกระทบธุรกิจ
25 พ.ค. 2556

ธนาคารสั่งสาขาทั่วประเทศซ้อมแผนรับมือไฟดับ จี้รัฐดูแลความมั่นคงทางพลังงานหวั่นกระทบธุรกิจ
นายเวทย์ นุชเจริญ รองกรรมการผู้จัดการใหญ่ ผู้บริหารสายงานธุรกิจรายย่อยและเครือข่าย ธนาคารกรุงไทย กล่าวว่า ขณะนี้ธนาคารได้ออกหนังสือเวียนไปยังสาขาทั่วประเทศให้ทำการตรวจสอบความพร้อมของระบบไฟฟ้าสำรองประจำสาขา รวมทั้งซักซ้อมแผนปฏิบัติงานในภาวะฉุกเฉินจากเหตุไฟฟ้าดับ การใช้คนให้บริการธุรกรรมต่างๆ แทนอุปกรณ์อิเล็กทรอนิกส์ การดูแลความปลอดภัยของตู้เอทีเอ็มในพื้นที่ห่างไกล เพื่อให้ธนาคารสามารถเปิดให้บริการลูกค้าต่อไปได้อีกอย่างน้อย 7 ชม. นับจากเกิดเหตุไฟดับ
“วันที่ภาคใต้ไฟดับพร้อมกัน มีตู้เอทีเอ็มของธนาคารได้รับผลกระทบทั้งหมด 600 ตู้ สาขาในห้างทั้งหมดก็ต้องปิด โชคดีที่สาขาปกติปิดทำการไปแล้ว จึงอยากให้สาขามีความพร้อมรับมือตลอดเวลา เพราะไทยเริ่มมีความเสี่ยงด้านพลังงาน” นายเวทย์ กล่าว
นายเวทย์ กล่าวอีกว่า ความมั่นคงทางพลังงานที่เกิดขึ้นถือเป็นโจทย์ที่หน่วยงานที่รับผิดชอบจะต้องให้ความสำคัญ เพราะเรื่องนี้มีผลต่อความเชื่อมั่นในภาคธุรกิจ หากไม่สามารถสร้างโรงไฟฟ้าก็ควรส่งเสริมการใช้พลังงานทดแทนให้มากขึ้น หรือในย่านอุตสาหกรรมที่ใช้พลังงานสูง ภาครัฐอาจเข้าไปวางแผนและกำหนดระยะเวลาการใช้พลังงานไฟฟ้า ส่งเสริมให้เดินสายการผลิตในช่วงที่การใช้ไฟต่ำ
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า เหตุการณ์ไฟฟ้าดับใน 14 จังหวัดภาคใต้ ทำให้ธนาคารได้รับผลกระทบต้องปิดสาขาทั้งหมด 17 แห่ง ตู้เอทีเอ็ม 328 ตู้ และบูธแลกเงิน 13 แห่ง ธนาคารก็ได้สั่งการให้ศูนย์ดูแลเครือข่ายสาขาส่วนกลางกำชับไปยังสาขาทั่วประเทศให้ซักซ้อมและเตรียมความพร้อมรับภาวะฉุกเฉินจากไฟดับ ไล่ตั้งแต่เหตุไฟดับพร้อมกันทั่วประเทศ ไปจนถึงดับเฉพาะจุด
นายปกรณ์ กล่าวว่า ปัจจุบันประเทศไทยค่อนข้างมีความเปราะบางในด้านความมั่นคงทางพลังงาน จึงมีความจำเป็นที่หน่วยงานที่เกี่ยวข้องจะต้องเร่งแก้ไข ด้วยการจัดหาแหล่งหลังงานสำรองหรือแหล่งพลังงานทางเลือกเอาไว้ เพราะระบบไฟฟ้ามีความสำคัญต่อธุรกิจทุกภาคส่วน โดยเฉพาะในภาคการผลิตที่บางอุตสาหกรรมแค่เจอภาวะไฟตกก็อาจสร้างความเสียหายให้กับสายการผลิตได้มหาศาล